C 117/80
BG
Официален вестник на Европейския съюз
11.3.2022 г.
Четвъртък, 16 септември 2021 r.
80. подчертава значителния принос на рибарите за напредъка на научните знания както чрез прякото им участие в събирането на данни за риболова, така и чрез сътрудничеството им с научната общност при предоставянето на допълнителна информация относно състоянието на морската среда, видовете и местообитанията и тяхното опазване за научни цели; 81. отбелязва, че обучението на рибарите може да изпълни важна роля за продължаване на участието и приноса на риболовната дейност по отношение на опазването на природата и за оказване на подкрепа за въвеждането и използването на по-устойчиви риболовни техники в съответствие с целите, определени в ОПОР, по отношение на устойчивата експлоатация на ресурсите; 82. отбелязва, че развитието на потенциала за морски изследвания и иновации в най-отдалечените региони е от съществено значение за стимулирането на растежа на синята икономика в тези региони; освен това добавя, че ако участието най-отдалечените региони в международни изследователски мрежи, които включват техните университети, бъде подсилено със знания за техните уникални характеристики, това може да им помогне да подобрят своите системи за иновации и да създадат работни места; настоятелно призовава Комисията да положи усилия да оборудва тези региони със средства за ефективно проучване и използване на тяхното биологично разнообразие; 83. подчертава целта на общата политика в областта на рибарството за насърчаване на селективния риболов и целта на ЕС за постигане на неутралност по отношение на климата до 2050 г.; подчертава напредъка към флот с ниски емисии и иновативни техники за риболов, които допринасят за постигането както на целта до 2050 г., така и на целта за селективност; призовава Комисията да насърчи и да отдаде приоритет на тези развития, за да осигури перспективи за сектора чрез иновации; 84. отбелязва съвместното развитие на корабостроенето и научния подход за „три нулеви равнища: нулеви емисии, нулеви отпадъци, нулеви инциденти на борда“, като насърчава преминаване към проектиране на кораби в европейските флотове, включително непромишлените риболовни флотове, заедно с по-кръгови, ефективни и устойчиви, а не главно икономически линии; 85. отбелязва, че с оглед на подходящото обучение и специфичните умения рибарите биха могли да допринесат в още по-голяма степен за напредъка на научните знания чрез събиране in situ и регистриране на данни за околната среда, като извършват проверка на данните, получени чрез дистанционно наблюдение със спътници и други инструменти; подчертава важната роля, която изпълняват университетите и центровете за морски изследвания в сътрудничество с морските училища по отношение на обучението на рибари за задоволяване на тази потребност; подчертава, че през 2019 г. флотът на ЕС, състоящ се от повече от 81 000 риболовни кораба от всякакъв размер, осигури несравним брой платформи, които постоянно събират данни за риболова и други морски данни почти ежедневно; отбелязва, че това е инструмент, който може и следва да се използва, с подходящи стимули за тази цел, за събиране на още повече данни за моретата на Европа и света; настоятелно призовава официалните научно-риболовни консултативни органи, като Международния съвет за изследване на морето (ICES) или НТИКР, да използват по-широко данните, събрани от флота на ЕС; 86. посочва, че участието на младите хора и приемствеността между поколенията не само ще гарантират непрекъснатостта на най-старата дейност на синята икономика, но и ще запазят населенията в крайбрежните райони и околните селски райони, като се опазва културата на много крайбрежни общности; счита, че е от жизненоважно значение по-младите поколения да бъдат по-добре информирани и по-добре запознати с въпросите, свързани с устойчивостта, с нови знания, както и с необходимостта всички да допринасят за справянето с изменението на климата и борбата с него, което оказва най-силно въздействие върху морските и крайбрежните райони около планетата; 87. счита, че секторът на рибарството би бил по-привлекателен за повече млади хора, ако беше свързан и допълнен с нововъзникващи сектори, например туризма; в този контекст настоятелно призовава държавите членки и техните региони да намалят бюрокрацията при риболовния туризъм като източник на доходи; освен това призовава Комисията да насърчава резервни линии в рамките на съществуващите програми на ЕС за възстановяване на материалното и нематериалното наследство, свързано с морските дейности, като се запази идентичността на крайбрежните общности и се оптимизира използването им за туризъм; 88. отбелязва, че защитата на околната среда е обект на нарастващо безпокойство за младите хора в Европа; подчертава значението на устойчивото управление на рибарството за привличане на млади рибари; призовава за насърчаване на риболова със слабо въздействие не само като начин за намаляване на въздействието на риболова върху морската среда, но и за привличане на нови поколения рибари; 89.
посочва, че риболовният туризъм има значителен неизползван потенциал;
90. подчертава значението на включването на рибарите в основаващото се на сътрудничество и на общността морско пространствено планиране за устойчивото развитие и защитата на морската среда;